Кооздоп оюу –

Кооздоп оюу – таш, сөөк, жыгач жана башка материалдарды (мисалы, пластмассаны, алебастрды) кайра иштетүүнүн көркөм ыкмасы. Мында материалдын кесилишинен атайын кескич аспаптын жардамы менен анын тегиз үстүңкү бетинен скульптуралык фигуралар кооздолуп оюлуп алынат. Ушул техника менен аткарылган чыгармалар жыйындысы да кооздоп оюу деп аталат. Кооздоп оюу жасалгалык-турмуштук кооз буюмдар көркөм искусствосунда кеңири колдонулат, жыгачта кооздоп оюу илгертеден эле өзгөчө белгилүү болгон; орус элдик көркөм искусствосунда ал маанилүү роль ойногон, терезе кашектери, карниз, эмерек, эмгек куралдары кооздолуп оюлган. Кооздоп оюу бир нече түргө бөлүнөт: 1) жалпак кооздоп оюу – сүрөттөлүүчү фон болуп тактанын үстү кызмат кылат; 2) тордоп кооздоп оюу – фон арааланат; 3) рельефтик кооздоп оюу – сүрөт тегиздик фонунан чыгып турат. Кооздоп оюу боюнча Кудриндик көркөм артелдин буюмдары менен богороддук оюнчуктар даңкталып келген. Сөөк боюнча кооздоп оюу түндүктө абдан жакшы өнүккөн: Чукоткада, Тобольск шаарында, орнаменттүү кооздоп оюудан башка өнөрпоздор морж, пил, мамонттун сөөктөрүнөн майда жасалгалык скульптураларды жасашат. Кооздоп оюу боюнча борборлор Уралда жайгашкан; бул жерде мындай кол өнөрчүлүккө кеңири шарт түзгөн түстүү таштардын (малахит, яшма, порфира жана башкалар) бай кору бар. Орто Азияда ар кандай жасалгалык кооздоо иштери үчүн ганч (алебастрдын өзгөчө түрү) боюнча кооздоп оюу колдонулат.

 Колдонулган адабияттар 
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
Категория:Кыргыз сүрөт исскуствосу